Arsenal-leder: - Har ikke råd til å hente de beste
Han mener likevel at «Gunners» fortsatt kan kjempe om seriegullet. Hill-Wood avviser også at Arsenals mangeårige manager, Arsène Wenger, er under press fra styret for å gjøre slutt på en sju år lang titteltørke. - Arsène har penger å bruke, men det finnes en grense. Vi kan ikke bruke 50 millioner pund på én spiller. På et slikt nivå er vi ikke i stand til å konkurrere. Jeg tror ikke Stan Kroenke (majoritetseier i Arsenal) vil spytte inn så mye penger som Roman Abramovitsj og Sjeik Mansour har gjort i Chelsea og Manchester City, sier Hill-Wood til London Evening Standard. - Det er ikke måten han ønsker å drive klubben på. Heldigvis forstår Wenger dette. Han vet utmerket godt hvordan en klubb bør styres. Det er upopulært blant flere, men klubber er nødt til å være bærekraftige, forteller han videre. Arsenal fikk en skjev start forrige sesong. Wenger var for første gang etter 16 år som manager i London-klubben under press fra egne supportere. Enkelte ropte at franskmannen ikke visste hva han drev på med. - Det var forferdelig å høre dem si slikt. Arsène Wenger har vært fantastisk for klubben, og det er han fortsatt, mener Hill-Wood.
Arsenals styreleder Peter Hill-Wood innrømmer at klubben ikke er i stand til å slåss om de beste spillerne med rivalene i Premier League.